महिला हॉकी टीम को बेलारूस पर अजेय बढ़त
भोपाल | भारतीयमहिलाओं ने विजय अभियान जारी रखते हुए रविवार को बेलारूस को तीसरे टेस्ट में 3-1 से हराकर पांच मैचों की हॉकी टेस्ट सीरीज में 3-0 की अपराजेय बढ़त बना ली है। सीरीज का चौथा मुकाबला सोमवार को खेला जाएगा। कनाडा में अप्रैल माह में होने वाली हॉकी वर्ल्ड लीग राउंड दो टूर्नामेंट से पहले मिली इस जीत से भारतीय खिलाड़ियों का मनोबल काफी ऊंचा हो गया है। मुकाबले में पहला क्वार्टर गोलरहित रहने बाद दूसरे क्वार्टर में बेलारूस की कप्तानी रेयता बेतुरा ने 24वें मिनट में पेनल्टी कार्नर पर गोल कर अपनी टीम को 1-0 की बढ़त दिला दी, लेकिन मेहमान टीम इस बढ़त को ज्यादा देर तक कायम नहीं रख सकीं। भारतीय टीम ने कप्तान रानी रामपाल के शानदार दो मैदानी गोलों की बदौलत स्कोर 2-1 कर दिया। रानी ने 35वें और 39वें मिनट में गोल किए। इसके ठीक तीन मिनट बाद दीपिका ने 42वें मिनट में बेहतरीन गोल करके स्कोर 3-1 कर दिया। मैच में इसके बाद और कोई गोल नहीं हो सका।
hin_Deva hin_Deva